b'\n_START_ARTICLE_\nMazurek D\xc4\x85browskiego\n_START_PARAGRAPH_\nAng Mazurek D\xc4\x85browskiego ("Mazurka ni D\xc4\x85browski"), kilala rin sa orihinal na pamagat nito na Pie\xc5\x9b\xc5\x84 Legion\xc3\xb3w Polskich we W\xc5\x82oszech ("Awit ng mga Lehiyong Polako sa Italya"), o sa unang linya nito na Jeszcze Polska nie zgin\xc4\x99\xc5\x82a ("Hindi pa nawawala ang Polonya"), ay ang pambansang awit ng Polonya._NEWLINE_Isinulat ang titik ng Mazurek D\xc4\x85browskiego noong panahon ng 16 Hunyo 1797 sa lungsod ng Reggio nell\'Emilia, na kasalukuyang nasa Italya, ni J\xc3\xb3zef Wybicki, isang heneral at makata, dalawang taon nang lumipas ang ikatlong paghahati-hati ng Polonya noong 1795 sa pagitan ng Prusya, Austria-Unggarya at ang Imperyong Ruso, kung saan nawala sa mapa ang Polonya. Orihinal na ginamit ang awit bilang isang pampalakas-loob ng mga sundalong lumalaban sa ilalim ni Heneral Jan Henryk D\xc4\x85browski sa Lehiyong Polako, na bahagi ng Hukbong Mapanghimagsik ng Pransiya ni Heneral Napol\xc3\xa9on Bonaparte sa kaniyang paglupig ng Italya. Naging kilala ang awit sa Polonya, kung saan inilalahad ng titik nito na kahit nawala ang kalayaan ng Polonya, umiiral pa rin ito sapagka\'t buhay pa rin ang mga Polako at lumalaban sila sa ngalan nito._NEWLINE_Nagsilbing inspirasyon ang awit sa halos isa\'t kalahating siglong pagsakop ng Polonya: ito ang naging basehan ng Hej, Sloveni ("Hoy, mga Eslabo"), isang awit na sumusulong ng pan-Eslabismo na nagsilbi rin bilang dating pambansang awit ng Yugoslabya. Noong naging malaya muli ang Polonya makatapos ang Unang Digmaang Pandaigdig, naging \'di-opisyal na pambansang awit ng bansa ito, at itinakda ito bilang opisyal na pambansang awit ng Republika ng Polonya noong 1926.'